Tento rok boli cieľovou skupinou mladí športovci so zdravotným hendikepom. Postupne sme uverejnili šesť príbehov mladých ľudí, s ktorými sa osud nemilosrdne zahral. Naši čitatelia napokon rozhodli, že 50-tisíc z Nadačného fondu Juraja Blanára by malo patriť Jaroslavovi Oravcovi, nádejnému atlétovi a futbalistovi zo Stredného odborného učilišťa pre telesne postihnutú mládež na Fatranskej ulici v Žiline.
Jaro prišiel na stretnutie v sprievode svojho učiteľa telesnej výchovy Ondreja Luptáka a spolužiaka Martina Buznu, ktorý sa v rovnakom učilišti učí za fotografa. "Som veľmi rád, že môžem tieto peniaze odovzdať práve Jarovi, ktorý je ľahkým atlétom, pretože je to šport, s ktorým som začínal aj ja a atletiku mám stále veľmi rád," prihovoril sa víťazovi Juraj Blanár. Po blahoželaní sa všetci traja, vrátane profesora, oduševnene porozprávali. Ondrej Lupták porozprával žilinskému županovi o nehode, ktorú mali pri ceste na neoficiálne medzinárodné majstrovstvá Slovenska v Bratislave. Našťastie sa nikomu nič nestalo. A pretože sa v našej redakcii zišli milovníci kráľovnej športov, ľahkej atletiky, reč sa točila okolo spoločných známych, oválov, tretier, minút a sekúnd. "Ešte neviem, čo si za tie peniaze kúpim, ale najpravdepodobnejšie niečo na atletiku a niečo na futbal," stále sa usmieval Jaro. Dobrú náladu mal aj telocvikár Ondrej Lupták. Na učilišti nemajú podmienky na telesnú výchovu najlepšie a nie všetci žiaci sa jej môžu venovať, ale robia, čo môžu. A úspechy prichádzajú. "Každý piatok chodíme hrávať futbal na energetické učilište, to je v podstate najlepším tréning aj pre atlétov," odpovedal na otázku Juraja Blanára, ako a kde trénujú.
Pri vyhlasovaní projektu sme sľúbili trom čitateľom, ktorí pošlú svojmu favoritovi vyplnený anketový lístok, aj odmenu. Nafukovacie kreslá od spoločnosti TV Products vyhrávajú Michaela Brezinová z Pekliny, Magdaléna Vyletelová zo Žiliny a Milan Jánošík z Terchovej-Struhárne. Blahoželáme! Výhru si môžu vyzdvihnúť v redakcii.